Arnold Juhkum

Arnold Juhkum (29. august 1895 Tallinn – 19. mai 1966 Tallinn) oli eesti filmirežissöör.

15-aastaselt asus tööle tehases Dvigatel, seejärel töötas Vene-Balti laevatehases. 1918. aastal astus vabatahtlikuna Punaarmee 1. Tallinna kommunistlikku pataljoni ja võitles Vene kodusõja lahingutes Uurali rindel. Hiljem võttis ta 2. Viljandi kommunistliku polgu koosseisus osa lahingutest Eestis. Aastatel 1921–1927 töötas ta Ülevenemaalise Erakorralise Komisjoni – OGPU organites.Arnold Juhkum (nekroloog). Sirp ja Vasar, 27. mai 1966

1921. aastast töötas ta ühtlasi Petrogradi Eesti Töölisteatri (hiljem Eesti Töölisteater Leningradis) näitlejana. Lõpetas Petrogradi Foto-Kinotehnikumi õhtuse osakonna filminäitlejana. 1927. aastast töötas SevZapKino kinovabrikus (hiljem Lenfilmi filmistuudio) algul režissööri abina ja assistendina, hiljem režissöörina. Seejärel töötas populaarteaduslike filmide stuudios Lentehfilm režissöörina. 

1940. aasta oktoobrist 1946. aasta septembrini töötas Eesti NSV Riikliku Julgeoleku Ministeeriumi uurijana. 

1946. aasta septembrist töötas Tallinna Kinostuudios režissöörina. Juhtis enam kui 50 nõukogude filmi dubleerimist eesti keelde ning ringvaatefilmide "Nõukogude Eesti" valmistamist. Lühifilm "Eesti põlevkivi" pälvis Eesti NSV Ministrite Nõukogu I preemia.Eesti nõukogude kino pioneere. Sirp ja Vasar, 2. september 1955

Ta on maetud Rahumäe kalmistule.Kalmistute register HAUDI

Tunnustus
1955 Eesti NSV teeneline kunstitegelane
Punatähe orden
Tööpunalipu orden

Viited

Kategooria:Eesti filmitegijad
Kategooria:Eesti NSV teenelised kunstitegelased
Kategooria:Rahumäe kalmistule maetud
Kategooria:Sündinud 1895
Kategooria:Surnud 1966
Kategooria:KGB töötajad Eestis